b'\n_START_ARTICLE_\nPassalidae\n_START_SECTION_\nUtseende\n_START_PARAGRAPH_\nStore (10 \xe2\x80\x93 85\xc2\xa0mm, de fleste over 20\xc2\xa0mm), langstrakte, jevnbrede biller. P\xc3\xa5 farge er de svarte eller m\xc3\xb8rkebrune med en blank overflate som kan ligne blankpussede sko, de blir derfor blant annet kalt "patent-leather beetles" (ogs\xc3\xa5 "bess beetles") p\xc3\xa5 engelsk. Hodet er stort og bredt med sm\xc3\xa5, runde fasett\xc3\xb8yne som er delt i to av en list. Midt i pannen sitter det ofte et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke kneb\xc3\xb8yde, de ytterste tre til fem leddene har bladlignende utskudd og danner en l\xc3\xb8s vifte som ikke kan lukkes. Brystskjoldet (pronotum) er firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med dype lengdestriper. Undersiden av billen er ofte dekket med opprettst\xc3\xa5ende, gulaktige b\xc3\xb8rster. Beina er kraftige, s\xc3\xa6rlig frambeina. Framleggene (tibiae) har pigger p\xc3\xa5 utsiden, mellom- og bakleggene har to lengdelister. Larvene er hvitaktige, tynne og sylindriske, ikke C-formede slik som de fleste andre skarabider. Medlemmene i denne familien har et sv\xc3\xa6rt enhetlig utseende, det er bare st\xc3\xb8rrelsen som varierer p\xc3\xa5fallende, slik at det er ganske vanskelig \xc3\xa5 bestemme dem p\xc3\xa5 ytre utseende. Kjevenes form og eventuelle horn p\xc3\xa5 hodet kan v\xc3\xa6re til noe hjelp.\n_START_SECTION_\nLevevis\n_START_PARAGRAPH_\nVoksne og larver lever sammen i r\xc3\xa5tnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de f\xc3\xb4rer til larvene, og hjelper dermed ford\xc3\xb8yelsen. B\xc3\xa5de voksne og larver spiser dessuten de voksne billenes avf\xc3\xb8ring (s\xc3\xa5kalt koprofagi). Dette \xc3\xb8ker n\xc3\xa6ringsutbyttet siden avf\xc3\xb8ringen har blitt infisert med mikroflora (bakterier og andre mikroorganismer) som frigj\xc3\xb8r n\xc3\xa6ringsstoffer fra treet. De voksne billene hjelper ogs\xc3\xa5 larvene til \xc3\xa5 bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed \xc3\xa5 gni bakkroppen mot vingene, larvene ved \xc3\xa5 gni det bakre beinparet mot hoftene til det midtre beinparet.\n_START_SECTION_\nUtbredelse\n_START_PARAGRAPH_\nPassalidene er i hovedsak en tropisk gruppe og forekommer ikke i Europa, men noen arter g\xc3\xa5r nord til den s\xc3\xb8rlige delen av Nord-Amerika, \xc3\xa9n art g\xc3\xa5r nord til det \xc3\xb8stlige Canada.'